ফেনীর সানাগাজীতে এক কিশোরীকে দলবদ্ধ ধর্ষণের অভিযোগে বগাদানা ইউনিয়ন পরিষদের সদস্য মাঈন উদ্দিনসহ পাঁচ জনকে গ্রেফতার করেছে পুলিশ। গ্রেফতারকৃতদের গতকাল বুধবার আদালতের মাধ্যমে কারাগারে প্রেরণ করা হয়েছে। এর আগে গত মঙ্গলবার রাতে বগাদানা ইউনিয়নের আলমপুর গ্রাম তাদের গ্রেফতার করা হয়। স্থানিয় সূত্রে জানা যায়, গত সোমবার বিকালে উপজেলার বগাদানা ইউনিয়নের চরসাহাভিকারী গ্রামের আলমপুর সরকারি প্রাথমিক বিদ্যালয় কেন্দ্র থেকে হতদরিদ্রদের জন্য কম মূল্যে বিক্রয়কৃত চাল কিনে বাড়ি ফিরছিলো ওই কিশোরী। এ সময় স্থানীয় তিন বখাটে তাকে জোরপূর্বক মুখ চেপে ধরে পাশের জঙ্গলে নিয়ে দলবদ্ধ ধর্ষণ করে। এক পর্যায়ে ওই কিশোরী অচেতন হয়ে পড়লে ধর্ষকরা তাকে বাড়িতে পাঠানোর জন্য একটি সিএনজি চালিত অটোরিক্সাতে তুলে দিয়ে পালিয়ে যায়। এ সময় অটোরিক্সা চালকও ওই কিশোরীকে ফের ধর্ষণের চেষ্টা করে। এ সময় মেয়েটির জ্ঞান ফিরে এলে সে পালিয়ে যায়।